สังคมข่าวหุ้น
*หุ้นในกลุ่ม SET50 ถูกต่างชาติเทขายเกือบทุกวันทั้งกลุ่มสื่อสาร ธนาคาร และพลังงาน แล้วจะไม่ให้ดัชนีร่วงหลุดระดับ 1,300 จุดได้อย่างไร ส่วนที่ยืนมาได้ก่อนหน้านี้ถือว่าเก่งมาก ๆ แล้ว เพราะมี “พี่กอง” กองทุนต่าง ๆ และนักลงทุนรายย่อย ที่คอยเข้ามารับซื้อตลอด ช่วยพยุงดัชนีไว้ได้
10 ก.ย. 2563

คาเฟอีน
*หุ้นในกลุ่ม SET50 ถูกต่างชาติเทขายเกือบทุกวันทั้งกลุ่มสื่อสาร ธนาคาร และพลังงาน แล้วจะไม่ให้ดัชนีร่วงหลุดระดับ 1,300 จุดได้อย่างไร ส่วนที่ยืนมาได้ก่อนหน้านี้ถือว่าเก่งมาก ๆ แล้ว เพราะมี “พี่กอง” กองทุนต่าง ๆ และนักลงทุนรายย่อย ที่คอยเข้ามารับซื้อตลอด ช่วยพยุงดัชนีไว้ได้
*ศุภชัย พานิชภักดิ์ อดีตผู้อำนวยการใหญ่องค์การการค้าโลก (WTO) และที่ปรึกษาผู้ทรงคุณวุฒิของคณะกรรมการเตรียมการยุทธศาสตร์ชาติ อกมาปัดข่าวที่ พล.อ.ประยุทธ์ จันทร์โอชา นายกรัฐมนตรีและรมว.กลาโหม ทาบทามให้ตนเองเป็น รมว.คลังคนใหม่ พร้อมกล่าวสั้น ๆ ว่า “ไม่เกี่ยวกัน” โดยระบุว่า เป็นเรื่องของรัฐบาลจะพิจารณา และเชื่อว่า นายกรัฐมนตรีจะเลือกผู้ที่เหมาะสมที่สุด จบข่าว
*เมื่อมีข่าวลือออกมา ก็ต้องรีบชี้แจงข้อเท็จจิรง ล่าสุด วชิรา อารมย์ดี ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ได้ระบุเกี่ยวกับข่าวที่ห้ามใช้เงินบาทซื้อทองคำ และต้องใช้เป็นเงินตราต่างประเทศเท่านั้น ธปท.ชี้แจงว่า “ไม่เป็นความจริง” พร้อมย้ำว่า นักลงทุนเลือกชำระเป็นเงินบาท หรือเงินตราต่างประเทศผ่านบัญชี FCD ได้ โดยไม่ได้มีการบังคับให้ต้องเลือกใช้สกุลเงินใดสกุลเงินหนึ่งในการซื้อทองคำ สรุปนะ ! ประชาชนซื้อขายทองแท่งและทองรูปพรรณที่ร้านทองโดยใช้เงินบาทได้ตามปกติ
*วุ่นวายมานาน สำหรับ บริษัท วินด์ เอนเนอร์ยี่ โฮลดิ้ง จำกัด (WEH) ล่าสุดที่ประชุมวิสามัญผู้ถือหุ้น ครั้งที่ 1/2563 ของ WEH  มีมติอนุมัติการปลด “ณพ ณรงค์เดช” ออกจากการเป็นกรรมการบริษัท ด้วยคะแนนเสียงเห็นด้วย 54.9858% และไม่เห็นด้วย 45.0131% พร้อมอนุมัติการแก้ไขเพิ่มเติมจำนวนกรรมการของบริษัท แต่งตั้ง “ประเดช กิตติอิสรานนท์” เข้ามาเป็นกรรมการ ด้วยคะแนนเสียงเห็นด้วย 56.9638% และไม่เห็นด้วย 43.0361% ส่วน “ณพ” รายงานข่าวระบุ กล่าวเพียงสั้น ๆ ว่า “ขอขอบคุณทุกท่าน และขอฝากคนที่รับไม้ต่อ ขอให้บริษัทไปถึงฝัน” และลุกออกจากห้องประชุมทันที
*HTC บมจ.หาดทิพย์ จะขึ้นเครื่องหมาย XD วันที่ 14 ก.ย.นี้ เพื่อจ่ายเงินปันผลระหว่างกาล 0.78 บาทต่อหุ้น และมีกำหนดจ่ายวันที่ 28 ก.ย. 2563 ส่วนผลตอบแทนของเงินปันผลงวดนี้ หากคิดจากราคาปิดวานนี้ จะได้ยีลด์ราว ๆ 2.8-2.9% ถือว่าค่อนข้างมากอยู่ ส่วนแนวโน้มไตรมาส 3 และ 4 ปีนี้ กำไรยังเติบโตมากกว่าไตรมาส 1 และ 2 ขณะที่ P/E สิ้นปียังอยู่เพียง 9 เท่า จึงเป็นหุ้นเครื่องดื่มที่ราคายังถูกมาก ๆ
*KTC บมจ.บัตรกรุงไทย ของคุณหมอระเฑียร ศรีมงคล ราคาหุ้นไม่ไปไหน อยู่บริเวณ 30.00 บาท +/- ล่าสุด ออกหุ้นกู้มูลค่ารวมไม่เกิน 2,500 ล้านบาท แบ่งเป็นหุ้นกู้ชุดที่ 1 มูลค่าเสนอขายไม่เกิน 1,800 ล้านบาท อายุ 2 ปี ครบกำหนดไถ่ถอนปี 2565 ดอกเบี้ยคงที่ 1.93 ต่อปี  ส่วนหุ้นกู้ชุด 2 มูลค่าเสนอขายไม่เกิน 700 ล้านบาท อายุ 3 ปี ครบกำหนดไถ่ถอนปี 2566 ดอกเบี้ยคงที่ 2.23 ต่อปี จ่ายดอกเบี้ยทุก ๆ 6 เดือนตลอดอายุหุ้นกู้ ส่วนอันดับความน่าเชื่อถือของหุ้นกู้ที่ระดับ “A+” แนวโน้มเครดิต “คงที่” โดยบริษัท ทริสเรทติ้ง จำกัด เมื่อ 2 เม.ย. 2563
*BAM บมจ.บริหารสินทรัพย์ กรุงเทพพาณิชย์ ราคาหุ้นลงมาตอบรับผลประกอบการไตรมาส 2/2563 ไปมากแล้ว ขณะที่การประชุมนักวิเคราะห์กับผู้บริหาร BAM เมื่อวันก่อนหน้า ทำให้มีมุมมองเชิงบวกกับ BAM มากขึ้น กำไรครึ่งปีหลังดีกว่าครึ่งปีแรกแน่นอน ทั้งจากการขาย NPA รายใหญ่ 800 ล้านบาท บันทึกรายได้จาก DTA อีกกว่า 2-2.5 พันล้านบาท แถมตั้งสำรองลดลงด้วย ราคาเป้าหมายส่วนใหญ่ให้ไว้เกิน 25.00 บาท แนวต้านแรก 22.50 บาท หากผ่านได้ จะกลับขึ้นไปยืนเหนือ 23.00 บาทอีกครั้ง